Geschter hät de  Carl (=min vermieter) es firmefäscht gmacht, und ich han chöne debii si. Mir sind zerscht mit em zug uf Holte gfare (1 station richtig Kopehage) und händ eus det troffe (total ca 25 persone). Dänn simmer friedlich losgloffe, quer durs naturschutzgebiet (so mit moor und sumpf und see etc) und händ dänn amene see kafi & schnaps pause gmacht. Und zur underhaltig hämmer chli kajak-hand-basketball gseh… Me mues sich das so vorstelle: Me nimmt en see, tuet mit bojene es fäld iizeichne, ca. so gross wie e eifachhalle. Und dänn tuet me zwei schwümmendi basketballchörb uufstelle, nume häts det obe kei chörb sondern goal, ca. 1 meter gross. Und dänn spiled det 2*4 kajaker mit helm und schwümmweste und probiered de ball is goal zwerfe (logisch). Und verteidige tuet me entweder indem me mit em paddel de ball abeholt oder aber grad mit sim kajak uf em ander sis kajak uefahrt und ihn so am werfe hinderet… Hät also na cool uusgseh.